Cosina 19–35 f/3.5-4.5 AF -objektiivi
Cosina Hi-Lite
**Cosina Co. Ltd.** (株式会社コシナ, *Kabushiki-gaisha Koshina*) on japanilainen yhtiö, joka valmistaa kameroita ja objektiiveja sekä omalla että muiden yritysten kameramerkeillä.

Historia
--------

Yhtiö perustettiin vuonna 1959 nimellä Nikō. Vuodesta 1966 lähtien se on valmistanut kameroita, ja vuodesta 1969 alkaen järjestelmäkameroita. Nikō muutti nimekseen Cosina vuonna 1973. 

Cosina oli 1970-luvulla tunnettu yhtenä harvoista japanilaisista kameravalmistajista, jotka tekivät lähes kaikki osat itse aina objektiivien ja etsinprismojen lasimateriaalia myöten. Cosina oli Suomessakin suosittu kameramerkki Helios-ketjun markkinoimana. Cosinan kompaktikameroita oli muun muassa pienikokoinen 35-E, jota *Tekniikan Maailma* kehui vertailussaan 1973 muita halvemmaksi mutta silti monipuoliseksi. Edullisia järjestelmäkamerarunkoja olivat 1970-luvun keskivaiheilla M42-kierteiset 1000, 1000S, Hi-Lite, Hi-Lite 202, ECS, CSL ja CSM. Yritys siirtyi objektiivinkiinnityksessä kierteestä K-bajonettiin esitellessään CS-2- ja CS-3-järjestelmäkamerat vuonna 1978. Seuraavia lanseerauksia olivat CT-1 ja CT-7 vuonna 1980, CT-10, CT-20 ja CT-1G vuonna 1982 ja CT-9 vuonna 1986*lähde?*.

Cosinan tehtailla on valmistettu kameroita, objektiiveja ja niiden komponentteja myös muille alan merkeille. Esimerkiksi Nikon FM10 (1995–2019) oli teknisesti sama kuin Cosina CT-1 ja saksalainen Porst Compact Reflex OS sama kuin Cosina CS-1. Cosina on valmistanut kameroita myös ainakin Canon-, Olympus-, Vivitar- ja Voigtländer-merkkisinä.

Vuonna 1982 Cosina aloitti objektiivien valmistuksen muiden kameravalmistajien kiinnityksille. Digitaalikameroiden valmistuksen se aloitti 1997.*lähde?*

Huhtikuussa 2010 Cosina liittyi Micro Four Thirds -ryhmään.

Lähteet
-------

1. ↑  Säilä, Unto: Fotomaailma.  *Tekniikan Maailma*, 19/1975, s. 131. Näköislehti (digitilaajille).
2. ↑  Mattila, Antti: Turistin lomakamerat. Pieni sen olla pitää. (Kompaktikameroiden vertailutesti.) *Tekniikan Maailma*, 8/1973, s. 66–70. Näköislehti (digitilaajille).
3. ↑  Mattila, Antti: Läpimittaavien kansanpainokset. (Edullisten järjestelmärunkojen vertailutesti.) *Tekniikan Maailma*, 12/1976, s. 94–111. Näköislehti (digitilaajille).
4. ↑  Tässä ilmoituksessa mainitut hinnat eivät ole painovirheitä. (Helioksen Cosina-mainos.) *Tekniikan Maailma*, 20/1975, s. 29–30. Näköislehti (digitilaajille).
5. ↑  Mattila, Antti: Cosina CSL. Cosina kosii hinnallaan.  *Tekniikan Maailma*, 15/1977, s. 56–59. Näköislehti (digitilaajille).
6. ↑  Mattila, Antti: Cosina CS-3. Nyt Cosinassakin bajonetti.  *Tekniikan Maailma*, 12/1979, s. 52–55. Näköislehti (digitilaajille).
7. ↑  Mattila, Antti: Cosina CT-7. Ominaisuuksia edullisesti.  *Tekniikan Maailma*, 1/1982, s. 50–53. Näköislehti (digitilaajille).
8. ↑  Martyr, Johnny: Defending the Nikon FM10 *johnnymartyr.wordpress.com*.  21.8.2017. Viitattu 2.2.2020.
9. ↑  Mattila, Antti: Porst Compact Reflex OS. Valotusautomatiikkaa vieroksuvalle.  *Tekniikan Maailma*, 5/1980, s. 136. Näköislehti (digitilaajille).
10. ↑  COSINA CO. Ltd. Joins the Micro Four Thirds System Standard Group.

Aiheesta muualla
----------------

* Viralliset verkkosivut (japaniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Cosina